Diari Oficial de la Generalitat Valenciana


Sumari del DOGV 6427, del 29-12-2010 (2010/14481)

ORDRE 49/2010, de 22 de desembre, de la Conselleria d'Economia, Hisenda i Ocupació, per la qual es convoquen les subvencions destinades a la contractació de persones desocupades en els diversos programes d'ocupació pública d'interés general i social, per a l'exercici 2011.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6427

Data del DOGV
:   29-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/14077


Data del document
:   22-12-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 49/2010, de 22 de desembre, de la Conselleria d'Economia, Hisenda i Ocupació, per la qual es convoquen les subvencions destinades a la contractació de persones desocupades en els diversos programes d'ocupació pública d'interés general i social, per a l'exercici 2011. [2010/14189]  
Els programes que s'establixen en esta convocatòria contemplen, entre altres, els de subvencions la regulació bàsica dels quals correspon a l'Estat i de gestió transferida a la Comunitat Valenciana, l'objectiu prioritari de la qual és la contractació de persones desocupades a fi de propiciar la millora de la seua empleabilitat a través de la realització d'obres o servicis d'interés general o social.  
Així mateix en el marc del Pla de Revitalització de les Comarques d'Interior de la Comunitat 2004-2011, orientat a la creació i manteniment de l'ocupació, s'ha introduït com a novetat que la subvenció corresponent a este programa es concedisca de forma acumulada a la subvenció del programa EMCORP, sense necessitat presentar sol·licitud de subvenció específica com a municipi de comarca d'interior.   
El contingut de la convocatòria és el següent:  
El títol I establix les disposicions comunes de les distintes modalitats d'ajudes.  
El títol II regula les particularitats dels programes de subvencions com s'indiquen a continuació:   
El capítol I, subvencions en col·laboració amb les corporacions locals (EMCORP).  
El capítol II, subvencions a la realització actuacions mediambientals, (PAMER)   
El capítol III, subvencions dirigides a òrgans, organismes autònoms de l'administració General de l'Estat, entitats autònomes de l'administració autonòmica i entitats no lucratives vinculades a esta, universitats públiques i institucions sense ànim de lucre (EMORGA).  
El capítol IV, les ajudes dirigides a municipis de comarques d'interior.   
Per a pal·liar els efectes causats pels incendis forestals, s'establix en el capítol V d'esta convocatòria, les ajudes dirigides al Pla de recuperació d'espais desvastados pels incendis.   
Podran ser objecte de cofinançament pel Fons Social Europeu les accions de foment de l'ocupació promoguda pel Servici Públic d'Ocupació Estatal a través del seu Programa Operatiu i gestionat per les comunitats autònomes.  
En virtut d'això, fent ús de les facultats conferides per la Llei 5/1983, de 30 de desembre, del Consell i, d'acord amb el que establix el Decret 129/2007, de 27 de juliol del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació.  
ORDENE  
Títol I  
Disposicions comunes  
Capítol I  
Disposicions generals  
Article 1. Objecte i àmbit  
Esta ordre té com a objecte promoure la generació d'ocupació d'interés general i social en l'àmbit de la Comunitat Valenciana, per mitjà de la concessió de subvencions destinades a la contractació de persones desocupades per a l'execució d'obres, servicis o realització de projectes d'interés general i social, a fi d'incrementar la seua ocupabilitat amb l'adquisició de pràctica professional que facilite la seua inserció en el mercat laboral.   
Article 2. Beneficiaris de les subvencions  
Podran ser beneficiaris d'estes subvencions:  
1. En el cas de les ajudes regulades en el títol II (excepte el capítol III), les corporacions locals o les entitats dependents o vinculades a estes, que realitzen actuacions dirigides a promoure la generació d'ocupació.  
En el marc del Pla de Revitalització de les Comarques d'Interior, les corporacions locals relacionades en l'annex II. En el Pla de recuperació d'espais desvastats pels incendis, les corporacions locals relacionades en l'annex III.   
2. En el cas de les ajudes regulades en el capítol III del títol II, els òrgans, organismes autònoms de l'administració General de l'Estat, entitats autònomes de l'administració autonòmica i entitats no lucratives vinculades a esta, universitats públiques i institucions sense ànim de lucre, amb seu en la Comunitat Valenciana, sempre que gaudisquen de capacitat tècnica i de gestió suficient per a l'execució del corresponent projecte.   
3. No podran obtindre la condició de beneficiaris les entitats en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions, l'apreciació de les quals es farà en la forma prevista en el dit article.  
Article 3. Obligacions dels beneficiaris  
1. A més de les obligacions específiques contemplades per a cada programa i de les que expressament es recullen en la resolució de concessió, són exigibles les següents:   
a) Realitzar l'activitat o adoptar el comportament que fonamente la concessió de la subvenció en la forma i terminis establits.  
b) Justificar, dins del termini i la forma escaient, davant de l'òrgan concedent la realització de l'activitat o l'adopció del comportament, així com el compliment dels requisits i condicions que determinen la concessió o el gaudi d'esta, a estos efectes, l'entitat beneficiària durant la duració del programa haurà de portar un registre de les actuacions que realitza, amb indicació de lloc, data, personal subvencionat que realitza les actuacions i, si és el cas, persones ateses.  
c) Comunicar a l'òrgan concedent l'obtenció d'altres subvencions o ajudes per a la mateixa finalitat, procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció que puguen donar lloc a la modificació de la resolució de concessió.  
d) Facilitar totes aquelles dades i informació, en qüestions relacionades amb les subvencions concedides que els siguen requerits pel SERVEF.   
e) Sotmetre's a les actuacions de control financer de la Intervenció General de la Generalitat i de les institucions comunitàries en cas que les ajudes estiguen cofinançades pel Fons Social Europeu.   
f) Obligació, si és el cas, de justificar la subvenció de l'any anterior.  
g) Adoptar les mesures necessàries per a donar l'adequada publicitat del caràcter públic del finançament del programa, i si és el cas, el beneficiari estarà subjecte a les normes d'informació i publicitat que establix el Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenvolupament Regional, Fons Social Europeu i Fons de Cohesió, i el Reglament (CE) número 1080/2006 del Parlament Europeu i del Consell, de 5 de juliol de 2006, relatiu al Fons Europeu de Desenvolupament Regional. Entre les dites normes cal destacar que la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en què figuraran els beneficiaris, l'operació finançada i l'import de l'ajuda.   
Els beneficiaris estan obligats a complir les obligacions que amb caràcter general assenyala l'article 14 de la LGS.   
2. A l'efecte de la certificació de subvencions al Fons Social Europeu, de les ajudes cofinançades a través del Programa Operatiu Plurirregional d'Adaptabilitat i Ocupació per al període de programació 2007-2013, i d'acord amb les Instruccions de l'Autoritat de gestió sobre les verificacions (Articles 60 del Reglament CE 1083/2006 i 13 del Reglament CE 1828/2006), els beneficiaris hauran d'aportar amb el certificat de gastos finals un annex amb el detall del compte justificatiu dels gastos en relació amb els costos salarials i de Seguretat Social, que es presentarà a través de l'aplicació informàtica SIDEC, a més d'aportar en fotocòpies compulsades, si és el cas, per la pròpia entitat, la documentació següent:  
- Nòmines dels treballadors i justificants del càrrec en compte.  
- Butlletins de cotització a la Seguretat Social, TC1/rebut de liquidació de cotitzacions i TC2, junt amb els justificants corresponents acreditatius del pagament.  
- Declaració trimestral de retencions i ingressos a compte del IRPF (model 110/111) corresponent als mesos en què figuren treballadors subvencionats pel SERVEF.  
- Certificat del secretari de l'entitat, o declaració del representant legal, sobre l'ingrés a compte corresponent del IRPF, de les persones contractades per a la realització del projecte, amb la relació d'estes.   
El beneficiari a més de conservar esta documentació haurà de mantindre junt amb esta, el resum anual de retencions i ingressos a compte sobre rendiments del treball, corresponent a l'exercici (model 190), que podrà ser requerit a l'efecte de control posterior.  
3. Els beneficiaris de subvencions cofinançades pel FSE, previsiblement les corporacions locals i entitats sense ànim de lucre, hauran de mantindre un registre comptable del gasto en un sistema de comptabilitat separada o identificat amb un codi comptable adequat, a l'efecte de control financer del Fons Social Europeu.  
Article 4. Destinataris finals. Requisits dels treballadors  
1. Els destinataris finals d'estos programes són les persones desocupades, inscrites com a demandants d'ocupació en els centres SERVEF d'Ocupació de la Generalitat, requisit que haurà de complir-se en el moment de la seua incorporació al programa o actuació gestionat per l'entitat beneficiària.  
2. Les entitats beneficiàries sol·licitaran oferta d'ocupació al centre SERVEF corresponent i seleccionaran els treballadors d'entre els que li siguen remesos per este. Per a la contractació s'utilitzarà aquella modalitat contractual que permeta un major volum de contractes i de treballadors, sempre que no s'impedisca o dificulte la realització del projecte.   
3. En el supòsit de baixa d'algun dels treballadors abans que finalitze l'obra o servici, es podrà substituir per un altre treballador, en el termini d'un mes, d'entre els enviats inicialment pel centre SERVEF d'Ocupació, en reserva per prioritat de baremació. Si entre els enviats no quedaren treballadors, s'aplicarà el procediment dels paràgrafs 1 i 2 d'este article. La dita circumstància haurà de ser comunicada a l'òrgan que va concedir la subvenció.  
Article 5. Criteris per a la selecció de treballadors  
1. Els treballadors se seleccionaran tenint en compte els criteris següents:  
a) Adequació al lloc de treball oferit.  
b) Condició de persona amb discapacitat.   
c) Nivell de protecció per desocupació.  
d) Existència de responsabilitats familiars.  
e) Condició de dona.  
f) Haver realitzat cursos de formació dins del marc de polítiques actives d'ocupació del SERVEF, relacionats amb el lloc de treball a subvencionar.  
g) Situació o risc de desocupació de llarga duració.  
2. Estos criteris s'aplicaran segons es determine per Resolució del director general del SERVEF, que es dictarà prèvia consulta a l'òrgan de participació institucional dels agents socials més representatius.   
Article 6. Destinació i quantia de les subvencions   
1. Les subvencions es destinaran al finançament dels costos salarials dels treballadors contractats per a l'execució de les obres o servicis d'interés general i social.  
2. La quantia de les ajudes regulades en els capítols I, II, IV i V del títol II serà la necessària per a sufragar els costos salarials de cada treballador desocupat contractat, inclosa la cotització empresarial a la Seguretat Social per tots els conceptes en la mateixa quantitat que la fixada per al salari segons conveni col·lectiu vigent en la data de presentació de la sol·licitud, llevat que este haja sigut revisat en el termini que hi ha entre la sol·licitud i l'aprovació de l'ajuda, i en l'esmentada revisió s'establisca el seu caràcter retroactiu.   
S'entendrà com a cost salarial només les percepcions econòmiques per la prestació del servici, excloent-ne dietes, indemnitzacions i bestretes com a conseqüència de l'activitat laboral.  
3. La quantia màxima de les ajudes previstes en el capítol III del títol II serà igual al resultat de multiplicar el nombre de treballadors desocupats contractats pel nombre de mesos de duració del contracte i per l'import del mòdul que li corresponga en funció del grup de cotització a la Seguretat Social del treballador contractat, segons s'indica a continuació:  
- Mòdul A: els costos salarials totals a subvencionar ascendiran a una vegada i mitja l'indicador públic de renda d'efectes múltiples (IPREM) vigent cada any, inclosa la part proporcional de dos pagues extraordinàries per un import equivalent cada una d'elles a una mensualitat del dit IPREM, o la quantia prevista en conveni col·lectiu d'aplicació de ser esta inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 10 i 11.  
- Mòdul B: els costos salarials totals a subvencionar ascendiran a dos vegades l'indicador públic de renda d'efectes múltiples (IPREM) vigent cada any, inclosa la part proporcional de dos pagues extraordinàries per un import equivalent cada una d'elles a una mensualitat del dit IPREM, o la quantia prevista en conveni col·lectiu d'aplicació de ser esta inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 9 al 5, ambdós inclusivament.  
- Mòdul C: els costos salarials totals a subvencionar ascendiran a tres vegades l'indicador públic de renda d'efectes múltiples (IPREM) vigent cada any, inclosa la part proporcional de dos pagues extraordinàries per un import equivalent cada una d'elles a una mensualitat del dit IPREM, o la quantia prevista en conveni col·lectiu d'aplicació de ser esta inferior, així com la corresponent cotització a la Seguretat Social per tots els conceptes, per cada treballador contractat en els grups de cotització de la Seguretat Social 4 a l'1, ambdós inclusivament.  
4. La quantia màxima fixada es reduirà proporcionalment en funció de la jornada realitzada pels treballadors, quan els contractes es concerten a temps parcial.  
Capítol II  
Procediment per a la concessió de les ajudes  
Article 7. Forma i termini de presentació de sol·licituds  
1. Les sol·licituds, que hauran de dirigir-se al Servici Valencià d'Ocupació i Formació, es formalitzaran en formularis normalitzats i es presentaran en les corresponents direccions territorials d'Ocupació del SERVEF, sense perjuí de poder presentar-les en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa la presentació, si és el cas, a través del corresponent registre telemàtic.   
2. El termini per a la presentació de sol·licituds de les ajudes previstes en els capítols I, II i V del títol II serà de 30 dies naturals a comptar de l'endemà a la publicació d'esta ordre en el Diari Oficial de la Comunitat Valenciana; per a les ajudes previstes en el capítol III del títol II, el termini serà de 30 dies naturals, a comptar igualment des de l'endemà a la publicació la convocatòria.   
Article 8. Documentació   
1. Les sol·licituds hauran d'anar acompanyades, amb caràcter general, de la documentació següent:   
a) Dos exemplars originals de les dades de domiciliació bancària (fitxa de manteniment de tercers). A més s'aportarà certificat de l'entitat bancària on s'acredite la titularitat del compte corresponent, excepte, si s'ha presentat amb anterioritat davant del SERVEF i no ha experimentat variació, i en este cas s'indicarà el compte en què s'haurà de practicar l'ingrés.  
b) Declaració responsable del representant legal de l'entitat sol·licitant de què esta no es troba sotmesa en les prohibicions establides en l'article 13, apartats 2 i 3 de la LGS, per a obtindre la condició de beneficiari de subvencions.  
2. A més, amb caràcter específic:  
2.1 Per a les ajudes establides en els capítols I, II i V del títol II, se seguiran les següents fases d'aportació de documentació:  
- Primera fase. Amb la sol·licitud general a més s'aportarà el següent:  
a) Annex, en formulari normalitzat, que contindrà l'enumeració estimativa dels projectes i especificarà l'import global sol·licitat  
b) Certificació del secretari de la corporació local o òrgan equivalent de l'acord d'aprovació del projecte de l'obra o servici per al qual se sol·licita la subvenció.  
- Segona fase. Una vegada valorades les sol·licituds per la Comissió de Valoració, proposada la concessió d'un import màxim per entitat sol·licitant i notificada la dita quantia a les entitats, que podrà realitzar-se per mitjà de la seua publicació en el DOCV, estes hauran de presentar en el termini que s'especifique, el següent:  
a) Memòria explicativa dels projectes concrets que pretenguen realitzar, segons model normalitzat, adjuntant, si és el cas, informació addicional de les actuacions. En cas de realització d'obres que així ho exigisquen, haurà d'adjuntar-se projectes i plans corresponents.   
b) Certificació del secretari de la corporació local o òrgan equivalent en què conste que l'entitat disposa d'assignació pressupostària suficient per a fer-se càrrec de les partides pressupostàries no subvencionades pel SERVEF.   
2.2 Per a les ajudes establides en el capítol III del títol II, amb la sol·licitud general hauran de presentar en dos exemplars:  
a) Memòria explicativa del projecte que es pretén realitzar, que es presentarà en formulari normalitzat.  
b) Relació prioritzada dels projectes, si és el cas, segons model normalitzat, a l'efecte de possibilitar la proposta de concessió sobre projectes complets.   
c) Escriptura pública de constitució i dels estatuts de l'entitat sol·licitant en què resulte acreditada l'absència d'ànim de lucre, en els supòsits en què la sol·licitant fóra una entitat de tal naturalesa.   
d) Targeta d'identificació fiscal.  
e) Documentació acreditativa i identificativa de la persona que en nom i representació de l'entitat sol·licita la subvenció, així com original o còpia compulsada del mandat o poder de representació, per a actuar en nom seu.   
f) Declaració responsable de l'entitat, en model normalitzat, que no realitzen cap activitat econòmica. S'entén per activitat econòmica tota activitat que consistisca en l'oferta de béns o servicis en el mercat, amb la finalitat d'obtindre una retribució econòmica.  
Si l'entitat realitzara una activitat econòmica, en tot cas diferent de la subvencionada, haurà d'aportar declaració responsable de què l'activitat per la qual se sol·licita subvenció no està relacionada directament o indirectament amb possibles activitats econòmiques que puguen realitzar els beneficiaris, així com que no percebran o cobrar cap compensació als usuaris de les obres o servicis subvencionats. A estos efectes haurà de disposar de compte bancari específic per a garantir la seua comptabilitat separada de la resta d'operacions de l'activitat del beneficiari de la subvenció, i queda obligat a la identificació en compte comptable separat de tots els ingressos i gastos referits a operacions d'afectació de la subvenció a la finalitat de la seua concessió. El número del dit compte bancari específic es comunicarà al SERVEF, i la subvenció concedida es transferirà a la mateixa.   
3. La presentació de la sol·licitud de subvenció comportarà l'autorització del sol·licitant perquè el SERVEF obtinga directament, si és el cas, l'acreditació del compliment de les obligacions tributàries i amb la Seguretat Social, si és el cas, previstes en els articles 18 i 19, respectivament, del Reial Decret 887/2006, de 21 de juliol, pel que s'aprova el Reglament de la Llei 38/2003, de 17 de novembre de 2003, General de Subvencions; i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar este consentiment efectuant comunicació escrita al SERVEF en este sentit. En este supòsit, hauran de presentar-se certificats originals positius de l'Agència Estatal de l'Administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data d'atorgament de l'ajuda.   
Article 9. Instrucció i procediment de concessió  
1. La concessió de les ajudes es tramitarà en règim de concurrència competitiva.  
2. La instrucció del procediment de concessió de subvencions correspondrà a les direccions territorials d'Ocupació del SERVEF.   
2.1 Després de l'avaluació i examen de les sol·licituds presentades per les corporacions locals o entitats vinculades o dependents a estes, en els diferents programes de subvencions regulats en l'Ordre, la Comissió de Valoració emetrà acta en què es concretarà l'import màxim d'ajuda que individualment s'haja assignat a cada entitat en funció de la dotació pressupostària prevista per a cada un dels programes.   
L'òrgan instructor, a la vista de l'expedient i de l'informe de la Comissió de Valoració, notificarà les quanties màximes corresponent a l'entitat sol·licitant, a fi que s'aporte la memòria explicativa del projecte concret que permeta formular la proposta de resolució a l'òrgan competent.  
2.2 Després de l'avaluació i examen de les sol·licituds de subvencions per al programa establit en el capítol III del títol II, la Comissió de Valoració atenent als criteris i requisits establits en l'ordre, emetrà acta en què es concretarà el resultat de l'avaluació efectuada i determinarà els projectes seleccionats perquè siguen executats en la seua totalitat, així com l'import màxim d'ajuda que individualment s'haja assignat a cada u, considerant la dotació pressupostària prevista per al programa.   
A l'efecte d'aprovació dels projectes es podrà considerar la priorització que s'haja establit per l'entitat beneficiària.   
L'òrgan instructor, a la vista de l'expedient i de l'acta de la Comissió de Valoració, formularà la corresponent proposta de resolució per a la seua remissió a l'òrgan competent.   
Quan la quantia proposada per la Comissió de Valoració no fóra suficient per a la realització de la totalitat del projecte seleccionat, es notificarà a l'entitat beneficiara perquè en el termini de 10 dies procedisca a la reformulació d'este o, en qualsevol altre cas, participe en el seu finançament.  
3. La Comissió de Valoració estarà formada per cinc membres amb la composició següent: presidenta, el cap de l'Àrea de Foment d'Ocupació; vocals, els tres directors territorials d'Ocupació, o persones en els quals estos deleguen; i com a secretari un representant de l'Àrea de Foment d'Ocupació, que actuarà sense vot.   
4. La Comissió de Valoració, mentre que l'òrgan col·legiat, s'ajustarà en el seu funcionament al règim establit per a estos en els articles 22 a 29 de la Llei 30/1992, de Règim Jurídic de les Administracions Públiques i del Procediment Administratiu Comú.   
5. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
6. Serà requisit per a la concessió i per al pagament de les subvencions que els beneficiaris o entitats col·laboradores no siguen deutors per resolució ferma de procedència de reintegrament en els termes establits en l'article 21 del Reial Decret 887/2006.  
Article 10. Resolució i recursos  
1. La competència per a resoldre sobre les sol·licituds formulades correspon al director general del SERVEF o òrgan en què delegue.  
2. El termini per a resoldre i notificar la resolució procedent serà de sis mesos a comptar de la publicació de la resolució del secretari autonòmic d'Ocupació, director general del SERVEF, per la qual es dóna publicitat a les línies de crèdit i a l'import global màxim destinat a la concessió d'ajudes previstes en esta ordre.  
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu.  
4. Per a la màxima eficàcia dels programes, qualsevol sobrant de crèdit que puga produir-se, s'assignarà als sol·licitants de les ajudes per l'òrgan competent.   
Article 11. Resolució de pagament i resolució d'incidències  
Els directors territorials d'ocupació, per delegació del director general del SERVEF, seran els òrgans competents per a efectuar el reconeixement d'obligacions i la proposta de pagament de la subvenció així com per a resoldre les incidències que es produïsquen després de la concessió de les ajudes, (com a pròrroga de terminis, modificacions justificades del projecte inicial, baixa o substitució d'algun dels treballadors contractats, o qualsevol variació de les condicions particulars de la concessió) .   
Article 12. Termini de justificació  
1. La documentació justificativa d'inici de l'obra o servici, es presentarà en el termini de 30 dies naturals des de la data d'inici efectiva. A l'efecte de concessió de la bestreta de la subvenció es presentarà com a data límit el 2 de novembre de 2011.  
En el cas que els beneficiaris siguen corporacions locals o entitats que en depenguen i concórreguen o sobrevinguen causes degudament justificades que determinen la impossibilitat d'execució del projecte en l'exercici 2011, la proposta de pagament de fins a la totalitat de la subvenció es realitzarà amb anterioritat al 30 de desembre del 2011, sempre que prèviament les entitats beneficiàries i com a data límit el 2 de novembre de 2011, aporten la documentació justifica que acredite l'inici de l'obra o servici.  
En tot cas l'inici de projectes haurà de produir-se en l'exercici pressupostari en què es concedisca l'ajuda; en qualsevol altre cas, correspondrà la revocació de la subvenció concedida.  
2. La documentació justificativa de l'execució del projecte s'haurà d'aportar en el termini de dos mesos des de la finalització i com a data límit el 2 de novembre de 2011.  
Quan es tracte de projectes que finalitzen en l'exercici pressupostari següent al de la concessió de la subvenció s'haurà d'aportar en el termini de dos mesos des de la seua finalització.  
Si el beneficiari de la subvenció presentara la justificació després del termini assenyalat es detraurà de la subvenció concedida la quantia corresponent al nombre de dies que hagen originat el retard, llevat que el retard es dega a causes no imputables a este.  
Article 13. Seguiment i control de les ajudes  
1. Correspondrà a la direcció general del SERVEF, per si mateixa o a través de les direccions territorials d'Ocupació del SERVEF, dur a terme la funció de seguiment i control de les subvencions concedides en els programes regulats en esta ordre.  
2. Per a la realització d'estes funcions s'utilitzaran totes aquells mitjans que estiguen a disposició del SERVEF, inclús la contractació amb tercers i la col·laboració, en el marc que corresponga, amb la Inspecció de Treball i Seguretat Social.  
3. El beneficiari estarà obligat a sotmetre's a les actuacions de control financer de la Intervenció General i, si és el cas, de les institucions comunitàries, i complir amb l'obligació de col·laboració de conformitat amb el que preveuen els articles 45 i 46 de la Llei General de Subvencions. A estos efectes haurà de disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas. Així mateix estarà obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.   
4. D'altra banda es podrà contractar experts externs al SERVEF per a l'assessorament i control de les accions subvencionades, especialment en el cas del Programa d'Ajudes a les Actuacions Mediambientals.   
Article 14. Concurrència de subvencions  
L'import de les subvencions no podrà ser, en cap cas, de tal quantia que aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, supere el cost de la contractació dels treballadors subvencionats, incloses les cotitzacions a la Seguretat Social.  
Article 15. Modificació de la subvenció i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament de la mateixa, els casos previstos en l'article 37 de la Llei General de Subvencions i de conformitat amb el qual establixen els articles 91, 92 i 93 del Reial Decret 887/2006.  
3. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions i el títol IV del Reial Decret 887/2006.   
Article 16. Avaluació de les actuacions subvencionades  
Una vegada finalitzats els projectes l'entitat beneficiària, en el termini màxim de dos mesos, entregarà en les direccions territorials d'Ocupació del SERVEF, un informe descriptiu dels objectius aconseguits com a conseqüència de les activitats subvencionades que acrediten l'eficàcia d'estes, amb especificació de les obres i els servicis realitzats, contractes subscrits i pràctica professional adquirida pels treballadors.   
Així mateix, l'entitat queda obligada a facilitar tota aquella informació que siga necessària i en la forma que es determine per la direcció general del SERVEF a fi de realitzar l'avaluació que corresponga.  
Article 17. Rendiments financers  
D'acord amb el que preveu l'article 19.5 de la Llei 38/2003, General de Subvencions, els rendiments financers que es generen pels fons lliurats als beneficiaris no incrementaran l'import de la subvenció concedida, en raó a la seua escassa quantia i la dificultat de la seua aplicació a les activitats subvencionades i del seu seguiment i control.   
Títol II  
Programes de subvencions d'ocupació públic  
Capítol I  
Programes de subvencions en col·laboració  
amb les corporacions locals (EMCORP).  
Article 18. Requisits dels projectes i criteris per al repartiment de subvencions  
1. Les obres i servicis subvencionables hauran de complir els requisits següents:  
a) Que es tracte d'obres i servicis d'interés general i social i siguen competència de les corporacions locals, incloses aquelles obres i servicis que es realitzen sobre béns immobles que posen les entitats sol·licitants a disposició de la Conselleria d'Economia, Hisenda i Ocupació.  
b) Que siguen executats per les entitats sol·licitants en règim d'administració directa.  
c) Que la duració dels projectes no supere els nou mesos.   
d) Que en la seua execució o prestació s'afavorisca la formació i pràctica professional dels desocupats.  
e) Que el percentatge mínim de treballadors desocupats a ocupar en la realització de l'obra o servici siga del 75%.   
f) Que les obres i servicis es puguen executar en la seua totalitat dins de l'any natural de l'exercici pressupostari.  
Per causes degudament justificades, que determinen la impossibilitat d'execució dins de l'any natural de l'exercici pressupostari, i de conformitat amb el que establix l'article 12 de l'ordre, es podrà aprovar la realització d'obres i servicis, sempre que puguen finalitzar dins dels sis primers mesos de l'exercici pressupostari següent.  
g) Que l'entitat sol·licitant de la subvenció dispose d'assignació pressupostària suficient per a fer-se càrrec de les partides pressupostàries no subvencionades, per a la realització de l'obra o servici de què es tracte.   
El SERVEF considerarà, en tot cas, que l'entitat sol·licitant compta amb l'assignació pressupostària corresponent quan haja sigut sol·licitat i obtingut d'institucions financeres un crèdit complementari per a la dita realització.   
h) Que, en el cas que les obres o servicis siguen executats en una zona o localitat amb cicles d'ocupació estacional, siguen realitzades preferentment en períodes de baix nivell de contractació.  
2. Les obres i servicis es realitzaran preferentment en alguna de les activitats següents:  
- servicis d'utilitat col·lectiva, com ara millora de la vivenda, revaloració d'espais públics urbans, transports col·lectius, servicis de proximitat, així com activitats que afecten la gestió de residus, gestió d'aigües, protecció i manteniment de zones naturals així com aquelles que incidisquen directament o indirectament en el control de l'energia.  
- servicis d'oci i culturals, com ara promoció del turisme, desenvolupament cultural local, promoció de l'esport i sector audiovisual.  
- servicis personalitzats de caràcter quotidià, com ara atenció de xiquets, prestació de servicis a domicili a persones amb discapacitat o majors, ajuda a joves en dificultat i amb desarrelament social.  
3. La Comissió de Valoració procedirà a l'anàlisi de les sol·licituds presentades, i realitzarà el repartiment de la dotació pressupostària destinada al programa segons s'establix a continuació:  
a) Es proposarà per a cada entitat una quantia que li permeta sufragar els costos salarials d'una persona desocupada durant 6 mesos.  
b) El sobrant que poguera existir després de procedir segons allò que s'ha assenyalat en el punt anterior es repartirà de manera que puga adjudicar-se un segon i successius contractes subvencionats en funció de la desocupació registrada, podent considerar-se a més altres criteris com l'evolució de la desocupació, la condició d'entitat supramunicipal del sol·licitant, els factors demogràfics, la dinàmica del mercat laboral, així com les circumstàncies derivades d'aspectes estacionals o conjunturals, i l'aplicació de criteris d'equitat en la distribució de fons.   
4. Per als municipis de les comarques de zones d'interior, a la quantia de subvenció que poguera correspondre-li per este programa, se li incrementarà la subvenció que li corresponga en la distribució pressupostària de les ajudes destinades al Pla de Revitalització de comarques d'interior.  
5. En cap cas l'import assignat podrà superar la quantia de l'ajuda sol·licitada.  
Article 19. Inici de les obres o servicis   
El començament de l'obra o servici, s'acreditarà davant de la direcció territorial d'Ocupació, per mitjà de la presentació per l'entitat beneficiària del document certificació d'inici, subscrit pel secretari de la corporació local o òrgan equivalent, en model normalitzat, adjuntant així mateix la documentació següent: acta de selecció de les persones contractades amb el llistat de persones desocupades remés pel centre SERVEF; contractes de treball i comunicació d'estos al centre SERVEF; altes en la Seguretat Social dels treballadors.  
Article 20. Liquidació de les ajudes  
1. Una vegada rebut el certificat d'inici previst en l'article anterior, es lliurarà a l'entitat beneficiària el percentatge màxim de bestreta sobre la subvenció atorgada, que s'establisca en la Llei de Pressupostos de la Generalitat per al corresponent exercici pressupostari.   
2. La quantia restant es lliurarà quan l'entitat beneficiària haja justificat la totalitat dels gastos efectivament realitzats, en concepte de salaris i Seguretat Social, de conformitat amb el que establix l'article 21.   
3. Els percentatges de bestreta s'aplicaran d'acord amb el que s'establisca en la Llei de Pressupostos de la Generalitat per al corresponent exercici pressupostari, o bé de conformitat amb l'article 12 de la convocatòria, en el supòsit de concórrer les causes determinades en este.  
Article 21. Finalització de les obres i servicis  
Una vegada finalitzada l'obra o servici, l'entitat beneficiària haurà de justificar la subvenció concedida davant de la direcció territorial d'Ocupació corresponent, en el termini màxim de dos mesos des de la seua finalització, considerant els límits de termini de justificació establits en l'article 12.   
La justificació es realitzarà per mitjà del compte justificatiu del gasto realitzat, que contindrà la documentació següent:  
1. Informe fi d'obra o servici en model normalitzat.   
2. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts, amb especial referència a l'ocupació, incloent un model normalitzat.  
3. Una memòria econòmica justificativa del cost de les activitats realitzades per mitjà del Certificació de gasto final, igualment en model normalitzat, subscrit pel secretari de la corporació local, que contindrà la relació dels treballadors contractats així com el cost salarial detallat de cada un d'ells, acompanyant, si és el cas, el justificant del reintegrament dels fons no utilitzats.  
4 Una relació detallada d'altres ingressos o subvencions que hagen finançat l'activitat subvencionada amb indicació del concepte, import, i la seua procedència, o si és el cas, declaració del responsable de l'entitat de no haver percebut altres ingressos que financen l'activitat subvencionada.  
5. A l'efecte de certificació de les subvencions concedides davant del FSE, s'haurà d'aportar a més la documentació detallada en l'article 3.2, de l'ordre.   
6. En cas de reintegrament s'identificarà necessàriament, amb claredat, l'entitat beneficiària i la denominació de les obres, o servicis, en què es va contractar persones desocupades.  
No podran concedir-se altres ajudes en este exercici ni en exercicis posteriors fins que no s'haja procedit, si és el cas, al reintegrament dels fons no utilitzats.  
Capítol II  
Programa de subvencions per a la realització d'actuacions  
 mediambientals, (PAMER).  
Article 22. Accions de suport  
Les ajudes aniran destinades a la contractació de persones desocupades per a realització de projectes o actuacions que, complint amb els requisits establits en l'article 18.1, estiguen relacionades amb la millora de l'entorn natural i siguen promogudes per les entitats locals de la Comunitat Valenciana, especialment les següents:  
a) Desbrossament selectiu de matoll en muntanya arbratge i eliminació de plantes invasores.  
b) Poda i aclarida d'arbratge.  
c) Manteniment i millora de:  
- Tallafocs  
- Faixes de protecció  
- Camins forestals  
- Sendes  
- Àrees recreatives en muntanyes públiques  
d) Manteniment de basses per a labors d'extinció d'incendis forestals.  
e) Neteja i condicionament de llits i riberes de barrancs i rius.  
f) Conservació de sòls.  
Article 23. Quantia de les subvencions  
La quantia de la subvenció per a finançar els costos salarials de les persones desocupades contractades serà l'establida en l'article 6.   
Article 24. Requisits específics dels treballadors  
1. La contractació de les persones desocupades s'ajustarà al que establixen els articles 4 i 5 quant a requisits i col·lectius. No obstant això, l'edat mínima de contractació serà de 18 anys.  
2. Els treballadors s'integraran en brigades de treball que estaran formades per un mínim de cinc treballadors, i en este cas, almenys quatre hauran de ser desocupats. Únicament seran objecte de subvenció els treballadors desocupats contractats.  
3. El mínim de components assenyalat en l'apartat anterior haurà de mantindre's durant tot el període subvencionat, circumstància que de no complir-se donarà lloc a la corresponent minoració de la subvenció.  
4. Totes les persones que componen la brigada iniciaran els treballs objecte de subvenció el mateix dia.  
Article 25. Documentació complementària   
La Memòria explicativa del projecte, que s'aportarà una vegada notificada a l'entitat la quantia subvencionable que poguera correspondre-li d'acord amb la proposta de repartiment de la dotació pressupostària prevista i en el termini que es determine en la notificació, haurà d'acompanyar-se de la següent documentació en dos exemplars:  
El pla o croquis, que facilite la localització geogràfica de cada una de les actuacions.  
Conformitat de l'agent o tècnic forestal o mediambiental, i a més en cas d'actuacions en llits, barrancs o riberes de rius conformitat del guarda fluvial de la demarcació, s'haurà d'informar la Confederació Hidrogràfica abans d'iniciar esta classe d'actuacions .   
Serà de l'exclusiva responsabilitat de les entitats locals beneficiàries, la prèvia obtenció de les corresponents autoritzacions o permisos dels titulars públics o privats dels predis afectats pels treballs quan corresponga.  
Article 26. Valoració de les sol·licituds i repartiment de subvencions  
Comprovada la concurrència dels requisits previstos en l'article 18, la Comissió de Valoració procedirà al repartiment de la dotació pressupostària segons s'establix a continuació:  
S'assignarà un import mínim d'ajuda per als sol·licitants que reunisquen els requisits, que permetrà sufragar els costos de la contractació de persones desocupades per a formar una brigada.   
Si és el cas, fins al 80 per cent de la dotació pressupostària restant es distribuirà de forma proporcional a la superfície forestal de l'àmbit territorial de l'entitat sol·licitant; la resta sempre que la dotació ho permeta es distribuirà en funció de la desocupació existent en el municipi.   
Article 27. Inici d'actuacions i Liquidació de les ajudes  
1. Presentat el certificat d'inici d'obres i servicis, subscrit pel secretari de la corporació local, en model normalitzat, així com la documentació prevista en l'article 19, es procedirà a transferir a l'entitat beneficiària la quantia corresponent, d'acord amb el que establix l'article 20.   
2. Una vegada finalitzades les actuacions mediambientals, a l'efecte de justificació de la subvenció i liquidació d'esta, s'aplicarà el que disposen els articles 20 i 21.   
Capítol III  
Programa de subvencions en l'àmbit de la col·laboració  
amb òrgans i organismes autònoms de l'administració general de l'Estat; amb les entitats autònomes de l'administració autonòmica i entitats no lucratives vinculades a esta ; universitats, i institucions sense ànim de lucre, amb seu a la Comunitat Valenciana (EMORGA)  
Article 28. Requisits i criteris per a la selecció de les obres i servicis  
1. Les obres i servicis hauran de complir els requisits següents:  
a) Que siguen obres o servicis que s'executen entre les activitats i ocupacions que es determinen en la Resolució de 29 de setembre de 2009, del Servici Públic d'Ocupació Estatal, per la qual es publiquen les activitats i ocupacions que es consideren prioritàries per a l'aprovació de projectes d'interés general i social de l'Ordre de 19 de desembre de 1997, del Ministeri de Treball i Assumptes Socials.  
b) Que siguen executats per les entitats sol·licitants en règim d'administració directa.  
c) Que, en la seua execució o prestació, s'afavorisca la formació i pràctica professionals de desocupats.  
d) Que la duració dels projectes no supere els nou mesos i hauran de realitzar-se dins de l'exercici en què s'aproven, llevat que concórreguen causes excepcionals, degudament justificades, que determinen la impossibilitat d'execució en el dit termini, i en este cas podran ser aprovades les obres o servicis sempre que puguen quedar finalitzades dins dels sis primers mesos de l'exercici següent.  
2. D'entre les obres i servicis que complisquen els requisits de l'apartat anterior, es farà una selecció donant preferència a aquells projectes que obtinguen major puntuació d'acord amb la valoració dels apartats següents:  
a) Els projectes de major interés general i social que es relacionen amb les activitats relacionades en l'annex I: fins a 20 punts.  
b) Projectes cofinançats per les entitats sol·licitants: fins a 10 punts.  
c) Grau d'execució i nivell d'inserció de projectes anteriors: fins a 10 punts.  
d) Solvència tècnica de l'entitat: fins a 10 punts.   
e) Transcendència, impacte social o cultural, i estimació del nombre de persones beneficiàries: fins a 40 punts.   
f) Projectes que realitzen les entitats autònomes de l'administració autonòmica i entitats no lucratives vinculades esta : fins a 10 punts.  
No serà objecte de subvenció el projecte que haja obtingut una puntación inferior a 40 punts.  
3. En cap cas seran objecte de subvenció aquelles sol·licituds presentades per les institucions sense ànim de lucre amb la finalitat d'executar obres.  
Article 29. Inici de les obres o servicis  
El començament de l'obra o servici s'acreditarà per mitjà de la presentació per l'entitat beneficiària del document de certificació de l'inici, en model normalitzat, subscrit pel representant de l'entitat, davant de la direcció territorial d'Ocupació corresponent, amb indicació dels treballadors desocupats contractats per a esta, així com l'acta de selecció, el llistat de persones desocupades remés pel centre SERVEF junt amb els contractes i les seues comunicacions, o amb el justificant de la comunicació telemàtica i documents d'alta dels treballadors en la Seguretat Social.  
Article 30. Liquidació de les ajudes  
1. Acreditada la documentació justificativa de l'inici del projecte, podrà lliurar-se bestretes de l'ajuda fins al 60% de la subvenció concedida sempre que s'autoritze per la Llei de Pressupostos de la Generalitat per a l'exercici 2011.   
2. De conformitat amb l'article 47 bis, apartat 3, lletra E), del text refós de la Llei d'Hisenda Pública de la Generalitat, les entitats beneficiàries estaran exemptes de la presentació d'aval per al lliurament de bestretes, no obstant es podrà requerir al beneficiari, perquè constituïsca i acredite la corresponent garantia per mitjà d'aval bancari i que esta siga depositada a disposició de la Conselleria d'Economia, Hisenda i Ocupació, per l'import de la dita bestreta quan això resulte justificat per les circumstàncies objectives concurrents. En este cas, la garantia serà lliurada quan tinga lloc l'acreditació que les subvencions atorgades s'han aplicat als fins per als quals es van concedir i estes han sigut justificades de conformitat. A estos efectes, el director territorial d'Ocupació expedirà el certificat que així ho acredite, i el director general del SERVEF resoldrà sobre l'alçament de l'aval.  
3. Una vegada finalitzada l'obra o servici l'import restant s'abonarà quan l'entitat beneficiària haja presentat davant de la direcció territorial d'Ocupació corresponent, la documentació justificativa de la subvenció concedida, per mitjà del compte justificatiu del gasto realitzat d'acord amb el que establix els articles 69 i 72 del Reial Decret 887/2006, que contindrà la documentació següent:  
a) Informe fi d'obra o servici, en model normalitzat  
b) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts, amb especial referència a l'ocupació, incloent un model normalitzat.  
c) Una memòria econòmica justificativa del cost de les activitats realitzades per mitjà de la Certificació de gasto final, acreditativa de la finalització de l'obra o servici, que contindrà la totalitat dels gastos efectivament realitzats en concepte de salaris i de Seguretat Social, adjuntant un annex amb el detall del compte justificatiu que es presentarà a través de l'aplicació informàtica SIDEC, a estos documents haurà d'acompanyar-se còpies compulsades de la documentació següent:   
- Nòmines dels treballadors contractats i transferències bancàries, o, documentació acreditativa del pagament d'estes.   
- Documents de cotització a la seguretat social TC1 /rebut de liquidació de cotitzacions i TC2, junt amb els justificants corresponents acreditatius del pagament.  
- Declaració trimestral de retencions i ingressos a compte del IRPF (model 110/111) corresponent als mesos en què figuren treballadors subvencionats pel SERVEF.  
- Declaració del representant legal de l'entitat sobre l'ingrés a compte, corresponent, del IRPF, de les persones contractades per a la realització del projecte, amb la relació d'estes.   
El beneficiari a més de conservar esta documentació haurà de mantindre junt amb esta, el resum anual de retencions i ingressos a compte sobre rendiments del treball, corresponent a l'exercici (model 190), que podrà ser requerit a l'efecte de control posterior.  
La justificació per mitjà de transferència bancària requerirà la presentació de justificant bancari acreditatiu del període a què fa referència el càrrec, treballadors i càrrec en compte dels imports.  
- Reintegrament, si és el cas, dels fons no utilitzats. La comunicació del dit reintegrament es remetrà a la direcció territorial d'Ocupació corresponent.  
d) Una relació detallada d'altres ingressos o subvencions que hagen finançat l'activitat subvencionada amb indicació del concepte, import, i la seua procedència, o, si és el cas, declaració del responsable de l'entitat de no haver percebut altres ingressos que financen l'activitat subvencionada.  
4. En cas que les entitats beneficiàries no s'acullen al règim de bestretes, el lliurament de la subvenció es realitzarà prèvia presentació de la documentació justificativa del gasto efectuat d'acord amb el que establix el punt anterior.  
5. En els supòsits en què el pagament de la subvenció s'efectue per mitjà de pagaments anticipats, i sempre que el beneficiari siga una persona física o una persona jurídica subjecta al dret privat, incloses expressament les fundacions i les entitats sense ànim de lucre, que no tinguen el caràcter d'administracions públiques a què es referix l'article 3 de la Llei 38/2003, de 17 de novembre, General de Subvencions, per a garantir la seua comptabilitat separada de la resta d'operacions de l'activitat del beneficiari de la subvenció, este queda obligat a la identificació en compte comptable separat de tots els ingressos i gastos referits a operacions d'afectació de la subvenció a la finalitat de la seua concessió. A estos efectes haurà de disposar de compte bancari específic al qual es transferirà, prèvia comunicació del número del dit compte al SERVEF, el muntant total o parcial de la subvenció concedida, tot això sense perjuí de l'obligació de justificació de la subvencions d'acord amb allò que s'ha establit en al present ordre i en la Llei General de subvencions.  
Els certificats a què al·ludixen els apartats 1 i 3 del present article s'estendran en el model normalitzat disponibles en la Web del SERVEF.   
Capítol IV  
Programa de subvencions destinades a les corporacions locals   
en el marc del Pla de Manteniment dels Servicis Públics   
en les zones d'interior  
Article 31. Objecte i àmbit  
L'objectiu d'estes ajudes és afavorir el manteniment de la població dels municipis de les comarques d'interior i aconseguir que existisca una dotació suficient de servicis públics, per mitjà de la contractació de persones desocupades, per a la realització d'obres o servicis d'interés general i social.  
Article 32. Beneficiaris  
Podran ser beneficiàries de les ajudes regulades en este capítol les corporacions locals dels municipis d'interior relacionats en l'annex II.   
Article 33. Valoració de les sol·licituds i repartiment de subvencions  
1. Vistes les sol·licituds presentades en el programa EMCORP pels municipis d'interior relacionats en l'annex II, la Comissió de Valoració distribuirà la dotació pressupostària corresponent entre els dits municipis, sempre que complisquen els requisits establits en la convocatòria.  
2. La dotació pressupostària es distribuirà entre les corporacions locals per parts iguals, amb el límit d'allò que s'ha sol·licitat per estes, de manera que s'incrementarà l'ajuda que poguera correspondre'ls en el programa EMCORP, per al desenvolupament de projectes regulats en este programa.   
Capítol V  
Subvencions per als municipis amb superfícies forestals   
devastades pels incendis   
Article 34. Objecte i àmbit   
Els municipis amb superfícies forestals devastades pels incendis relacionats en l'annex III, podran sol·licitar ajudes per a la contractació de persones desocupades a fi de realitzar actuacions que afavorisquen la recuperació dels dits terrenys.  
Article 35. Accions de suport  
Davall la supervisió i seguiment de la conselleria de Medi Ambient, Aigua, Urbanisme i Vivenda, es recolzarà la realització de les actuacions següents:   
- Treballs de restauració de la coberta vegetal com a repoblació, preparació dels terrenys per a repoblar i plantació.  
- Tractaments selvícoles com podes; aclarides i clares; construcció de garberes; i reparació de murs de maçoneria; regates.  
Article 36. Característiques de la subvenció  
La quantia de les ajudes, els requisits específics dels treballadors, la composició de les brigades, així com la documentació complementària que s'ha d'aportar s'ajustarà al que establix el capítol II per al programa PAMER.  
Article 37. Valoració de les sol·licituds i repartiment de subvencions  
La Comissió de Valoració procedirà a l'anàlisi de les sol·licituds presentades pels municipis relacionats en l'annex III, per a realitzar la distribució de les ajudes en funció de la superfície forestal devastada pels incendis, amb el límit del que sol·licita.  
Per a la valoració de les sol·licituds es podrà consultar a la conselleria competent en matèria de medi ambient.  
Article 38. Inici de les actuacions, justificació i liquidació de les ajudes  
A efecte d'acreditació de l'inici de les actuacions, justificacions i liquidació de l'ajuda s'actuarà segons el que disposa els articles 19, 20 i 21.  
Disposició addicional primera. Finançament.  
Estes ajudes es finançaran a càrrec del capítol 4, codi línia T2941000, i codi línia T7730000 del subprograma 322.51, "Foment d'Ocupació", per un import global màxim estimat de 29.802.745,00 €. No obstant això, la convocatòria queda condicionada a l'existència de crèdit adequat i suficient en els pressupostos de la Generalitat de l'any 2011. A este efecte, s'haurà de publicar en el Diari Oficial de la Comunitat Valenciana la Resolució del secretari autonòmic d'Ocupació, director general del SERVEF, per la qual es donarà publicitat a les línies de crèdit i a l'import global màxim destinat a la concessió de les ajudes previstes en esta ordre.   
Si al llarg de l'exercici 2011 existira crèdit disponible que permetera incrementar el finançament pressupostari previst inicialment per a l'execució dels programes, el SERVEF, prèvia publicació del dit crèdit en el DOCV, podrà destinar-lo al finançament de sol·licituds presentades a l'empara d'esta convocatòria que com a conseqüència de l'esgotament dels crèdits, no hagueren pogut ser ateses inicialment o ho hagueren sigut per un import inferior al sol·licitat, sense necessitat establir nou termini de presentació de sol·licituds, llevat que això servisca per a l'adequada gestió de cada programa i proporcionar major efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
Disposició addicional segona. Convenis de col·laboració.  
Per al correcte compliment dels objectius previstos en el capítol II del títol II, s'establirà, en cas necessari, el corresponent instrument de col·laboració amb l'òrgan o òrgans competents de les administracions en matèria mediambiental.  
Disposició addicional tercera.   
Presentació de sol·licituds i documentació.  
Els models normalitzats als quals s'al·ludix en la present ordre es troben a disposició de les entitats sol·licitants en la direcció d'Internet: .   
Disposició addicional quarta.   
Normativa aplicable.  
Esta ordre recull les bases establides pel Ministeri de Treball i Assumptes Socials per a ajudes la gestió i control de les quals va ser transferida a la Generalitat i estan contingudes en les disposicions següents:  
Ordre de 19 de desembre de 1997, del Ministeri de Treball i Assumptes Socials per la qual s'establixen les bases reguladores de la concessió de subvencions públiques, en l'àmbit de col·laboració amb òrgans de l'administració general de l'Estat i els seus organismes autònoms, comunitats autònomes, universitats i institucions sense ànim de lucre, que contracten treballadors desocupats per a la realització d'obres i servicis d'interés general i social.  
Orde de 26 d'octubre de 1998, del Ministeri de Treball i Assumptes Socials per la qual s'establixen les bases per a la concessió de subvencions, en l'àmbit de col·laboració amb les corporacions locals per a la contractació de treballadors desocupats en la realització d'obres i servicis d'interés general i social.   
Així mateix, s'aplicarà la Llei 38/2003, de 17 de novembre, General de Subvencions, així com el Reial Decret 887/ 2006, i TAS/816/2005, de 21 de març, per la qual s'adeqüen al règim jurídic establit en la Llei 38/2003, les normes reguladores de subvencions que es concedisquen pel Servici Públic d'Ocupació Estatal en els àmbits d'ocupació i formació professional ocupacional, així com les disposicions que no hagen sigut desplaçades del Text Refós de la Llei d'Hisenda Pública de la Generalitat.  
En projectes la vigència dels quals excedisca de l'anualitat pressupostària s'aplicarà l'article 11 de la Llei 3/2000, de 17 d'abril, de creació del Servici Valencià d'Ocupació i formació.  
Disposició addicional quinta.   
Compatibilitat amb el mercat comú  
Les ajudes regulades en esta ordre són compatibles amb el mercat comú i no estan subjectes a comunicació o notificació a la Comissió Europea al no resultar d'aplicació el que preveu l'article 107.1 del Tractat de Funcionament de la Unió Europea, per estar destinades a administracions públiques i entitats no lucratives per a la realització d'obres o servicis d'interés general i social.  
Disposició final única.   
Facultats d'execució i desenvolupament  
Es faculta el director general del SERVEF per a dictar les instruccions i adoptar les mesures que considere oportunes per al desplegament i aplicació d'esta ordre, així com per a regular la intervenció dels agents socials més representatius, a l'efecte del que disposa esta, a través dels òrgans de participació que es determinen; així mateix se li delega la competència per a ampliar els terminis de presentació de sol·licituds i de justificacions, siguen d'inici de les activitats o siguen de justificació de gastos, quan concórreguen circumstàncies que l'aconsellen.   
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant de l'òrgan que ha dictat la present disposició en el termini d'un mes, computats en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre recurs que consideren convenient. Quan la interessada siga una administració pública, podrà efectuar requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà al de la seua publicació, en els termes que preveu l'article 44 de la Llei 29/1998.  
València, 22 de desembre de 2010  
El vicepresident segon del Consell,   
conseller d'Economia, Hisenda i Ocupació,  
GERARDO CAMPS DEVESA  
ANNEX I  
ACTIVITATS I OCUPACIONS PRIORITÀRIES PER AL PROGRAMA EMORGA  
1. Activitats de suport a col·lectius amb especials dificultats d'inserció com:  
Les dirigides a marginats.  
Les dirigides a exclosos del mercat de treball.  
Semblants.  
Ocupacions corresponents o semblants:  
Titulats universitaris superiors i mitjans de:  
Teràpia Ocupacional  
Psicologia  
Psicopedagogia  
Educació Social  
Sociologia  
CC. de l'Activitat Física i de l'Esport  
Pedagogia  
Història de l'Art  
Filosofia  
Geografia  
Història  
Belles Arts  
Professorat en general  
Animador de grup  
Monitors ocupacionals  
Agents d'informació  
Mestres de taller  
Personal de suport  
2. Activitats relacionades amb el medi ambient, com:  
Gestió de residus  
Gestió d'aigües  
Protecció i manteniment de zones naturals  
Control de contaminació i instal·lacions corresponents  
Ocupacions corresponents o semblants:  
Titulats universitaris superiors i mitjans de:  
Biologia  
Ciències Ambientals  
Química  
Geologia  
Medicina  
Agronomia  
Muntanyes/Forestal  
Industrial  
Tècnics especialitzats  
Vigilants en general  
Treballadors agraris en general  
Treballadors forestals  
Peons en general  
Operador de ràdio  
Personal de suport  
3. Activitats relacionades amb la sanitat, el consum i la qualitat de vida, com:  
Salut pública  
Campanyes de divulgació preventiva  
Ocupacions corresponents o semblants:  
Titulats universitaris superiors i mitjans de:  
Biologia  
Ciència i tecnologia dels aliments  
Química  
Medicina  
Infermeria  
Dietètica i alimentació humana  
Admón. i Direcció Empreses/Empresarials  
Investigació i tècniques de mercat  
CC. de la Informació  
Tècnics especialitzats  
Agents d'enquestes  
Personal de suport  
4. Activitats d'assistència i suport tècnic a servicis d'interés social, com:  
Prevenció de catàstrofes  
Gestió de necessitats urgents de caràcter administratiu i d'utilitat pública  
Ajudes a la tercera edat  
Semblants  
Ocupacions corresponents o semblants:  
Titulats universitaris superiors i mitjans de:  
Medicina  
Infermeria  
Teràpia ocupacional  
Treball Social (Assistent Social)  
Relacions Laborals (Graduat Social)  
Psicologia  
Educació Social  
Sociologia   
CC. de l'Activitat Física i de l'Esport  
Pedagogia  
Mestre/Professor EGB  
CC. de la Informació  
Monitors ocupacionals  
Animador de grup  
Mestres de taller  
Peons en general  
Personal de suport  
5. Activitats de desenvolupament cultural, com:  
Turisme  
Patrimoni cultural  
Ocupacions corresponents:  
Titulats universitaris superiors i mitjans   
Personal de suport  
ANNEX II  
Relació municipis de zones d'Interior   
El Comtat  
Agres  
Alcocer de Planes  
Alcoleja  
Alfafara  
Almudaina  
L'Alqueria d'Asnar  
Balones  
Benasau  
Beniarrés  
Benilloba  
Benillup  
Benimarfull  
Benimassot  
Cocentaina  
Facheca  
Famorca  
Gaianes  
Gorga  
Millena  
Muro de Alcoy  
L'Orxa  
Planes  
Quatretondeta   
Tollos   
L'Alt Vinalopó  
Beneixama  
Biar  
El Camp de Mirra  
Canal  
Salines  
Sax  
Villena  
L'Alcoià   
Alcoi  
Banyeres de Mariola  
Benifallim  
Castalla  
Ibi  
Onil  
Penàguila  
Tibi  
El Vinalopó Mitjà  
Algueña  
Aspe  
Elda  
El Fondó de les Neus  
Fondó dels Frares  
Monfort  
Monòver  
Novelda  
Petrer  
El Pinós  
La Romana   
El Baix Segura-Interior  
Albatera  
Algorfa  
Almoradí  
Benejúzar  
Benferri  
Benijófar  
Bigastro  
Callosa de Segura  
Catral  
Cox   
Daya Nueva  
Daya Vieja  
Dolores  
Formentera del Segura  
la Granja de Rocamora  
Jacarilla  
Los Montesinos  
Orihuela  
Rafal  
Redován  
Rojales  
Sant Fulgencio  
Sant Isidro  
San Miguel de Salinas  
L'Alcalatén  
L'Alcora  
Atzeneta del Maestrat  
Benafigos  
Xodos  
Costur  
Figueroles  
Lucena del cid  
Les Useres  
Vistabella del Maestrat  
L'Alt Maestrat  
Albocàsser  
Ares del Maestrat  
Benasal  
Catí  
Culla  
Tírig  
La Torre d'en Besora  
Vilar de Canes  
Vilafranca  
El Alto Mijares  
Arañuel  
Argelita  
Ayódar  
Castell de Villamalefa  
Cirat  
Cortes d'Arenós  
Espadilla  
Fanzara  
Fuente la Reina  
Fuentes de Ayódar  
Ludiente  
Montán  
Montanejos  
Puebla de Arenoso  
Toga  
Torralba del Pinar  
Torrechiva  
Vallat  
Villahermosa del Río  
Villamalur  
Vilanova de la Reina  
Zucaina  
L'Alt Palància  
Algimia de Almonacid  
Almedíjar  
Altura  
Azuébar  
Barracas  
Bejís  
Benafer  
Castellnovo  
Caudiel  
Chóvar  
Gaibiel  
Geldo  
Higueras  
Jérica  
Matet  
Navajas  
Pavías  
Pina de Montalgrao  
Sacañet  
Segorbe  
Soneja  
Sot de Ferrer  
Teresa  
Torás  
El Toro  
Vall d'Almonacid  
Viver  
El Baix Maestrat-Interior  
Càlig  
Canet lo Roig  
Castell de Cabres  
Cervera del Maestre  
Xert  
La Jana  
La Pobla de Benifassá  
Rossell  
La Salzadella  
Sant Jordi  
San Rafael del Río  
Sant Mateu  
Santa Magdalena de Pulpis  
Traiguera  
Els Ports  
Castellfort  
Cinctorres  
Forcall  
Herbés  
La Mata  
Morella  
Olocau del Rey  
Palanques  
Portell de Morella  
Todolella  
Vallibona  
Villores  
Zorita del Maestrazgo  
La Canal de Navarrés  
Anna  
Bicorp  
Bolbaite  
Chella  
Enguera  
Millares  
Navarrés  
Quesa  
La Hoya de Buñol  
Alborache  
Buñol  
Cheste  
Chiva  
Dos Aguas  
Godelleta  
Macastre  
Siete Aguas  
Yátova  
La Plana de Utiel-Requena  
Camporrobles  
Caudete de las Fuentes  
Chera  
Fuenterrobles  
Requena  
Sinarcas  
Utiel  
Venta del Moro  
Villagordo del Cabriel  
El Rincón de Ademuz  
Ademuz  
Casas Altas  
Casas Bajas  
Castielfabib  
La Puebla de San Miguel  
Torrebaja  
Vallanca  
Los Serranos  
Alcublas  
Alpuente  
Andilla  
Aras de los Olmos  
Benagéber  
Bugarra  
Calles  
Chelva  
Chulilla  
Domeño  
Gestalgar  
Higueruelas  
La Losa del Obispo  
Pedralba  
Sot de Chera  
Titaguas  
Tuéjar  
El Villar  
La Yesa  
El Valle de Ayora-Cofrentes  
Ayora  
Cofrentes  
Cortes de Pallars  
Jalance  
Jarafuel  
Teresa de Cofrents  
Zarra   
El Camp del Túria  
Benaguasil  
Benisanó  
Bétera  
Casinos  
L'Eliana  
Llíria  
Loriguilla  
Marines  
Náquera  
Olocau  
La Pobla de Vallbona  
Riba-roja de Túria  
San Antonio de Benagéber  
Serra  
Vilamarxant  
Gátova  
la Ribera Alta  
Alberic  
Alcàntera de Xúquer  
L'Alcúdia  
Alfarp  
Algemesí  
Alginet  
Alzira  
Antella  
Beneixida  
Benifaió  
Benimodo  
Benimuslem  
Carcaixent  
Càrcer  
Carlet  
Castelló de la Ribera   
Catadau  
Cotes  
L'Ènova  
Gavarda  
Guadassuar  
Llombai  
Manuel  
Masalavés  
Montserrat  
Montroi  
La Pobla Llarga  
Rafelguaraf  
Real de Montroy  
Sant Joan de l'Ènova  
Sellent  
Senyera  
Sumacàrcer  
Tous  
Turís  
La Costera  
L'Alcúdia de Crespins  
Barxeta  
Canals  
Cerdà  
Estubeny  
La Font de la Figuera  
Genovés  
La Granja de la Costera  
Xàtiva  
Llocnou en Fenollet  
Llanera de Ranes  
La Llosa de Ranes  
Moixent  
Montesa  
Novetlé  
Rotglà i Corberà  
Torrella  
Vallada  
Vallés  
La Vall d'Albaida  
Agullent  
Albaida  
Alfarrasí  
Aielo de Malferit  
Atzeneta d'Albaida  
Aielo de Rugat  
Bèlgida  
Bellús  
Beniatjar  
Benicolet  
Benigánim  
Benissoda  
Benisuera  
Bocairent  
Bufali  
Carrícola  
Castelló de Rugat  
Quatretonda  
Fontanars dels Alforins  
Guadasequies  
Llutxent  
Montaverner  
Montitxelvo  
L'Olleria  
Ontinyent  
Otos  
El Palomar  
Pinet  
La Pobla del Duc  
Ràfol de Salem  
Rugat  
Salem  
Sempere  
Terrateig  
ANNEX III  
SUPERFÍCIES FORESTALS AFECTADES   
PELS INCENDIS DE SETEMBRE QDA 4111   
DE LA COMUNITAT VALENCIANA  
